b'\n_START_ARTICLE_\nAsiamesterskapet i fotball for kvinner 2006\n_START_PARAGRAPH_\nAsiamesterskapet i fotball for kvinner 2006 ble arrangert i Australia etter at det ble flyttet fra Japan, delvis som f\xc3\xb8lge av at Australia hadde blitt overf\xc3\xb8rt til AFC fra OFC. Arrangementet foregikk mellom den 16. og 30. juli 2006. Det var det femtende arrangementet av Asiamesterskapet i fotball for kvinner. I sluttspillet i Australia var det ni lag med. Australia var med for f\xc3\xb8rste gang siden 1979. Kina vant finalen for \xc3\xa5ttende gang. Tapende finalist var Australia. _NEWLINE_Ettersom det hadde g\xc3\xa5tt tre, og ikke to, \xc3\xa5r, var ogs\xc3\xa5 mesterskapet en kvalifisering til VM  \xc3\xa5ret etter. Kina var vert, og dermed fikk Australia f\xc3\xb8rste direktekvalifiseringsplass. Nord-Korea slo Japan i bronsefinalen, og fikk den andre og siste direkte kvalifiseringsplassen. Japan fikk g\xc3\xa5 til omspill om den siste plassen mot Mexico.'